Kaja Schjerven Mollerin

Kaja Schjerven Mollerin (født 1980) er en norsk sakprosaforfatter, essayist og litteraturkritiker. Hennes doktorgradsavhandling fra Universitet i Oslo, om Susan Sontag, ble senere gitt ut som essaysamlingen I denne verden (2016). Hun er til daglig forskningsbibliotekar ved Nasjonalbiblioteket. Som litteraturkritiker skriver hun for Klassekampen.

Sakprosaforfatter 
Kaja Schjerven Mollerin har skrevet flere kritikerroste sakprosabøker. Blant utgivelsene kan bøkene om norske samtidsforfattere nevnes: Liv Køltzow, Jens Bjørneboe, Gunvor Hofmo og Hans Herbjørnsrud. I samtalebøkene Vigdis. del for del (2017) og Kamerat livet (2022) kommer vi tettere på forfatterne Vigdis Hjort og Cecilie Løveid. I 2021 ga forfatteren Liv Køltzow ut sine utvalgte dagboksnotater. Hans Petter Blad og Kaja Schjerven Mollerin var redaktører for utgivelsen og mottok sammen med Liv Køltzow, Kritikerprisen for beste sakprosabok for voksne i 2021.

Litteraturkritiker 
Kaja Schjerven Mollerin har tidligere vært redaktør for litteraturtidskriftene Bøygen og Vinduet. Siden 2007 har hun vært redaksjonsmedlem og skribent i tidsskriftet Agora - journal for metafysisk spekulasjon.

Kaja Schjerven Mollerin mottok Kritikikerprisen for Årets litteraturkritiker i 2012. Hun var redaktør for Vinduet da tidsskriftet ble kåret til "Årets tidsskrift 2014" av Norsk tidsskriftforening. Under tildelingen ble blant annet hennes språklige kvalitet vektlagt. Tidsskriftet spilte en viktig rolle i debatten omkring tildelingen av Den internasjonale Ibsenprisen  i 2014 til forfatteren Peter Handke. Sammen med forfatteren Henning Hagerup var hun redaktør for utgivelsen Handke-debatten (2015). Da hun mottok Thorleif Dahls pris i 2019 ble det påpekt hvor språkbevisst Kaja Schjerven Mollerin er.

Utgivelser 

 Seks fot under. Om Hans Herbjørnsrud. Gyldendal, 2011.
 Sammen, hver dag. Om fellesskap i litteraturen. Gyldendal, 2012
 Handke-debatten. Dokumentasjon, videreføring, analyse (red. med Henning Hagerup). Kolon forlag, 2015
 I denne verden. Om Susan Sontag. Gyldendal, 2016
 Vigdis, del for del. Gyldendal, 2017
 Historien om Mor Godhjerta. Gyldendal, 2019
 De menneskelige boliger. En bok om Jens Bjørneboe (red.). Gyldendal norsk forlag, 2020.
 Liv Køltzow. Dagbøker i utvalg (red. med Hans Petter Blad). Aschehoug forlag, 2021
 Verden og buksene. Et Gunvor Hofmo-fragment. Nasjonalbiblioteket, 2021
 Kamerat livet. En samtale med Cecilie Løveid. Kolon forlag, 2022.

Utmerkelser 

 2021 Kritikerprisen for beste sakprosabok for voksne (sammen med Hans Petter Blad og Liv Køltzow)
 2019 Thorleif Dahls pris
 2012 Kritikerprisen - Årets kritiker
 2012 Anders Jahres kulturpris

Referanser

Eksterne lenker 
 Forfattersiden om Kaja Schjerven Mollerin på Kolon forlag
 Forfattersiden om Kaja Schjerven Mollerin på Aschehoug forlag

Norske forfattere
Norske litteraturvitere